Julebasar i den Svenske kirke i København - i år for 114:e gang med forlænget åbningstid! 
Selvfølgelig bliver det Julebasar i den Svenske kirke igen i år! Weekenden før 1. advent, præcis som det altid har været. Julebasaren er Danmarks ældste og bliver i år afholdt for 114:e gang. Alle som hjælper til på basaren bærer farvestrålende folkedragter og kirkens smukke lokaler skinner lidt ekstra i år – den store Sverigesalen er i efteråret blevet renoveret og fremstår nu i lysere farver som ved indvielsen 1911. 
Hvert år ser vi frem til at udvælge de bedste produkter som bliver pakket i Sverige og sendt til København i store kasser i november. Det bliver ikke jul uden alle flotte nisser, halmbukke og lysestage i Juleboden. Adventskalendere, papirdekorationer, julekort og andre fine små ting hos Papir og pynt. Andre boder er fyldt med tekstiler; viskestykker og bordløbere i nye julemønstre, strømper og vanter, og i Polkagrisboden de traditionelle svenske bolsjer i forskellige former, farver og smage. 
På basaren er det muligt at finde skønne ting i Fyndboden og fyndtrappen. Vores flittige hjælpere har broderet, rullet bivokslys, og lavet kreativ og unik julepynt. I lotteriboderne kan man vinde dalaheste, madvarer, legetøj, chokolade og meget andet. Gustafskyrkans egen gløgg købes på flasker, og er lavet på en base af øl.
Tag en hyggelig ”fika” i caféen som sælger sandwich, luciaboller og svensk ostekage mm. Julemost, gløgg og andre varme drikke serveres både inden- og udenfor. Vi har også et stort udvalg af gamle bøger til gode priser for både børn og voksne.
Grib muligheden for at købe svenske madvarer til julemåneden inden I tager hjem. Sild og laks, juleskinke og hjemmelavet sennep, knækkebrød, vildtpølser og ost. Flere slags syltetøj, brunkager og slik.
Indtægten fra Julebasaren er et meget vigtigt bidrag til Gustafskyrkans drift. Kirken får ikke bidrag til dette fra Sverige eller Danmark.      
Vi er meget glade over at H.K.H. Prinsesse Benedikte igen i år åbner Julebasaren kl. 14 fredag den 20. november. Herefter åbner basaren for alle kl. 15.
Søndag den 29. november er det Julekoncert i kirken kl. 16. NB: Julekoncerten holdes i år på 1. advent – som er weekenden efter Julebasaren. Billetter kan købes ved indgangen, eller på Billetto.dk
Velkommen!
Åbningstider for 2026 års julebasar:
Fredag 20. nov kl. 15-19
Lørdag 21. nov kl. 10-18
Søndag 22. nov kl. 10-17
Svenska Gustafskyrkan ligger på Folke Bernadottes Allé 4, og er nem at nå med tog eller metro til Østerport station. Fri entré! 
Læs mere om julebasaren på Svenska Kyrkans hjemmeside: https://www.svenskakyrkan.se/kopenhamn/julbasaren

